Dera madeisha manèra que s’aluenhe der estable un leon, dempús d’irritar as gossets e as òmes que, susvelhant pendent tota era net, non l’an deishat minjar es grassi buèus (er animau, avid de carn, escometie, mes non artenhèc arren pr’amor qu’audaces mans li lancèren fòrça flèches e tèdes alugades entà que cuelhesse pòur, a maugrat de qué ère enferonit) e en hèr dia se’n va damb eth còr afligit; de tau mala encolia, Menelau, valent ena luta, se desseparaue de Patrocle, pr’amor que sentie gran temor de qué es aquèus, vençudi pera pòur, l’abandonèssen e siguesse presa des enemics.